റെയില്വേ സ്റ്റേഷനുകളിലെ പൂട്ടിയ ടിക്കറ്റ് കൗണ്ടറുകള് തുറക്കണമെന്ന് ആവശ്യം ഷൊര്ണൂര് : നവംബര് ഒന്ന് മുതല് തീവണ്ടികളില് ജനറല് കോച്ചുകള് പുനസ്ഥാപിക്കുന്നതിനാല് അടച്ചു പൂട്ടിയ ടിക്കറ്റ് കൗണ്ടറുകള് കൂടി തുറക്കാന് നടപടി വേണമെന്ന് ആവശ്യം. കോവിഡ് മാനദണ്ഡങ്ങള് പ്രകാരം ഭൂരിഭാഗം റെയില്വേ സ്റ്റേഷനുകളിലും ഇപ്പോള് ഒറ്റ ടിക്കറ്റ് കൗണ്ടറുകള് മാത്രമാണ് പ്രവര്ത്തിക്കുന്നത്. എന്നാല് വണ്ടികളില് ജനറല് കന്പാര്ട്ട്മെന്റുകള് പുനഃസ്ഥാപിക്കുകയും ടിക്കറ്റ് കൗണ്ടറുകള് ഒന്നുമാത്രം പ്രവര്ത്തിക്കുകയും ചെയ്യുന്ന ഇപ്പോഴത്തെ രീതി തുടര്ന്നാല് യാത്രക്കാരുടെ കാര്യം കഷ്ടമാവും. ചെറുകിട റെയില്വേ സ്റ്റേഷനുകളിലെല്ലാം ഇപ്പോള് ഒറ്റ ടിക്കറ്റ് കൗണ്ടര് മാത്രമാണ് പ്രവര്ത്തിക്കുന്നത്. ഇതു കൊണ്ട് തന്നെ റെയില്വേ സ്റ്റേഷനില് ടിക്കറ്റ് റിസര്വേഷനെത്തുന്നവര് വരിനിന്ന് വലയണം. ദിവസേന ധാരാളം യാത്രക്കാര് സ്റ്റേഷനുകളില് ടിക്കറ്റ് ബുക്ക്ചെയ്യാനെത്തുന്നുണ്ട്. അടച്ചുപൂട്ടലിനുശേഷം ടിക്കറ്റ് നേരത്തെ ബുക്ക് ചെയ്യാതെ യാത്രചെയ്യാന് സൗകര്യമില്ല. വണ്ടി എത്തുന്നതിനു ഒരുമണിക്കൂര് മുന്പാണ് ടിക്കറ്റ് ബുക്ക് ചെയ്യാന് അവസരമുള്ളത്. അതുകൊണ്ടുതന്നെ അടുത്ത ദിവസത്തേക്കുള്ള ടിക്കറ്റ് യാത്രക്കാര് തലേന്നുതന്നെ റിസര്വ് ചെയ്യുകയാണിപ്പോള്. തിരക്ക് കൂടുന്നതിനാല് സാമൂഹിക അകലവും പലപ്പോഴും പാലിക്കാനാവില്ല. നവംബര് മുതല് തീവണ്ടികളില് ജനറല് കോച്ചുകള് പുനഃസ്ഥാപിക്കുന്നതോടെ സ്റ്റേഷനില് തിരക്കും കൂടും. ഇപ്പോള് വരിനിന്ന് ആദ്യം ഫോം വാങ്ങണം. പൂരിപ്പിച്ചശേഷം വീണ്ടും വരി നിന്ന് വേണം റിസര്വേഷന് ഉറപ്പാക്കാന്. ഒരു കൗണ്ടര്കൂടി ബുക്കിംഗിനു തുറക്കണമെന്നാണ് യാത്രക്കാരുടെ ആവശ്യം. അതേസമയം, പാസഞ്ചറുകള്ക്ക് കൂടുതല് സ്റ്റോപ്പനുവദിക്കണമെന്നതും യാത്രക്കാരുടെ ആവശ്യമാണ്. തീവണ്ടികളെ ആശ്രയിച്ചിരുന്ന വിദ്യാര്ഥികളും അധ്യാപകരും നവംബറില് വിദ്യാലയങ്ങള് തുറന്നാല് എന്തുചെയ്യുമെന്നറിയാതെ ആശങ്കയിലാണ്. റിസര്വേഷന്, ടിക്കറ്റ് എന്നിവയുടെ കാര്യമാലോചിച്ച് തന്നെയാണ് ആശങ്ക.